text: El coronavirus ha obligat a ajornar l'estrena de l'anunci, que enguany tornarà a centrar-se en la defensa del Mediterrani
  L'anunci d'Estrella Damm tornarà a centrar-se en la defensa del Mediterrani.
  Actualitzada el 07-06-2020 13:54
  El confinament no ha aturat un dels emblemes de l'inici de l'estiu: l'anunci d'Estrella Damm. Això sí, ha obligat a ajornar-lo. El Via lliure de RAC1 us avança que l'espot no s'estrenarà, com a mínim, fins a principis de juliol, i que tornarà a centrar-se en la defensa del Mediterrani, igual que el de l'any passat.
  L'anunci d'Estrella Damm per aquest estiu s'havia de gravar a finals de març però, quan l'equip ja ho tenia tot a punt, els va sorprendre l'estat d'alarma i el confinament. Si tot va bé, el rodatge començarà la setmana del 15 de juny.
  L'escenari escollit per aquest any serà la Costa Brava i les Illes Balears, reforçant per segon any consecutiu el missatge ecologista i de protecció del Mediterrani. Ho explica el director de comunicació de l'empresa.
  Un descens en la biodiversitat fa que les pandèmies pugin. Hem pensat que ara és el moment, més que mai, de protegir l'entorn natural i concentrar els nostres esforços en la preservació del Mediterrani. És una manera d'aportar el que nosaltres podem fer en aquesta crisi
  Fede Segarra director de comunicació d'Estrella Damm
  De fet, ara -amb el coronavirus- el missatge de fons agafa més protagonisme que mai i la cervesera abandona definitivament la voluntat de convertir-se en la banda sonora de l'estiu com sí que havia aconseguit fa uns anys. Segarra ha revelat en una entrevista al Via lliure que la banda sonora d'aquest any serà de l'estil de l'any passat: "Anirà per aquí".
  En qualsevol cas, la idea d'Estrella Damm és publicar l'anunci a principis de juliol, un mes després del què ha estat habitual els últims deu anys. Una situació excepcional que, com diuen des de l'empresa, és la metàfora de l'estiu excepcional que tenim per davant.